CELEX: 31984D0390
Language: el
Date: 1984-07-11 00:00:00
Title: 84/390/ΕΟΚ: Απόφαση της Επιτροπής της 11ης Ιουλίου 1984 που καθορίζει τις κατευθυντήριες γραμμές όσον αφορά την έγκριση μεθοριακών σταθμών ελέγχου για την εισαγωγή βοοειδών και χοιροειδών από τρίτες χώρες

Avis juridique important

|

31984D0390

84/390/ΕΟΚ: Απόφαση της Επιτροπής της 11ης Ιουλίου 1984 που καθορίζει τις κατευθυντήριες γραμμές όσον αφορά την έγκριση μεθοριακών σταθμών ελέγχου για την εισαγωγή βοοειδών και χοιροειδών από τρίτες χώρες  

Επίσημη Εφημερίδα αριθ. L 211 της 08/08/1984 σ. 0020 - 0022 Φινλανδική ειδική έκδοση: Κεφάλαιο 3 τόμος 18 σ. 0003  Ισπανική ειδική έκδοση: Κεφάλαιο 03 τόμος 31 σ. 0263  Σουηδική ειδική έκδοση: Κεφάλαιο 3 τόμος 18 σ. 0003  Πορτογαλική ειδική έκδοση : Κεφάλαιο 03 τόμος 31 σ. 0263 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 11ης Ιουλίου 1984  που καθορίζει τις κατευθυντήριες γραμμές όσον αφορά την έγκριση μεθοριακών σταθμών ελέγχου για την εισαγωγή βοοειδών και χοιροειδών από τρίτες χώρες  (84/390/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 27 παράγραφος 1,  Εκτιμώντας:  ότι, κατ' αρχήν, είναι απαραίτητο να τεθούν κατευθυντήριες γραμμές όσον αφορά την έγκριση μεθοριακών σταθμών ελέγχου για την εισαγωγή βοοειδών και χοιροειδών από τρίτες χώρες·  ότι, στη συνέχεια, τα κράτη μέλη πρέπει να καταρτίσουν και να κοινοποιήσουν στην Επιτροπή καταλόγους των μεθοριακών σταθμών που ανταποκρίνονται στις κατευθυντήριες γραμμές που ορίζει αυτή η απόφαση· ότι, επιπλέον, οι μεθοριακοί σταθμοί πρέπει να λειτουργούν υπό την ευθύνη επίσημου κτηνιάτρου·  ότι, ενώ η οδηγία 72/462/ΕΟΚ δεν εφαρμόζεται σε ζώα που προορίζονται αποκλειστικά για βοσκή ή έλξη στις παραμεθόριες περιοχές της Κοινότητας, τα ζώα αυτά πρέπει, στην περίπτωση μεταγενέστερης εισαγωγής τους, να υποβάλλονται, πριν από την εισαγωγή, σε υγειονομικό έλεγχο που μπορεί να πραγματοποιείται επιτόπου, σύμφωνα με το άρθρο 12 της οδηγίας·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Για την έγκριση μεθοριακών σταθμών ελέγχου για την εισαγωγή βοοειδών και χοιροειδών από τρίτες χώρες, σύμφωνα με την οδηγία 72/462/ΕΟΚ, τα κράτη μέλη, το αργότερο πριν από την 1η Ιανουαρίου 1986, καταρτίζουν και κοινοποιούν στην Επιτροπή καταλόγους των σταθμών που ανταποκρίνονται στις κατευθυντήριες γραμμές που καθορίζονται στο παράρτημα.  2. Οι κατάλογοι που αναφέρονται στην παράγραφο 1 μπορούν να συμπληρωθούν ή να τροποποιηθούν από τα κράτη μέλη τα οποία, μέσα σε περίοδο τριών μηνών, ενημερώνουν σχετικά την Επιτροπή.  Άρθρο 2  Η παρούσα απόφαση θα αναθεωρηθεί από τη Μόνιμη Κτηνιατρική Επιτροπή πριν από την 1η Ιανουαρίου 1989.  Άρθρο 3  Η παρούσα απόφαση απευθύνεται στα κράτη μέλη.  Βρυξέλλες, 11 Ιουλίου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 302 της 31. 12. 1972, σ. 28.  (2) ΕΕ αριθ. L 59 της 5. 3. 1983, σ. 34.   ΠΑΡΑΡΤΗΜΑ  ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΗΝ ΕΓΚΡΙΣΗ ΜΕΘΟΡΙΑΚΩΝ ΣΤΑΘΜΩΝ ΕΛΕΓΧΟΥ  ΚΕΦΑΛΑΙΟ Ι  1. Οι μεθοριακοί σταθμοί ελέγχου πρέπει κατά κανόνα:  α) να βρίσκονται κοντά στο σημείο εισόδου των βοοειδών και χοιροειδών στο γεωγραφικό έδαφος της Κοινότητας·  β) να βρίσκονται σε χώρο που να μην επιτρέπει την επαφή των εισαγομένων ζώων με ζώα που βρίσκονται εκτός του σταθμού και είναι ευαίσθητα στα μεταδοτικά νοσήματα των βοοειδών και των χοίρων·  γ) να συμφωνούν με ό,τι προβλέπεται στο άρθρο 27 παράγραφος 2 της οδηγίας 72/462/ΕΟΚ.  2. Οι μεθοριακοί σταθμοί ελέγχου από τους οποίους διέρχεται κατά κανόνα σημαντικός αριθμός ζώων θα πρέπει, εκτός από αυτά που απαιτούνται στο σημείο 1 στοιχείο γ), να έχουν:  α) επικλινή παραπέτα (ράμπες) ή σανιδόσκαλες, ή άλλα είδη εξοπλισμού για εκφόρτωση/φόρτωση σε διάφορα μεταφορικά μέσα.  β) εγκαταστάσεις μέσα ή κοντά στο σταθμό ελέγχου που να εξασφαλίζουν τις υγειονομικές συνθήκες που είναι απαραίτητες:  - για τη στέγαση ασθενών ή παρεχόντων υποψίες νόσου ζώων,  - για τη διατήρηση, πριν να καταστραφούν, των πτωμάτων ζώων, τα οποία είναι ήδη ψόφια κατά την άφιξή τους ή ψοφούν μέσα στο σταθμό ελέγχου, ή θανατώνονται με εντολή του επίσημου κτηνιάτρου, σύμφωνα με το άρθρο 12 παράγραφος 3 στοιχείο γ) της οδηγίας 72/462/ΕΟΚ·  γ) κατάλληλα εξοπλισμένους χώρους για τον επίσημο κτηνίατρο και το προσωπικό του, που να περιλαμβάνουν, εκτός των άλλων, αποδυτήρια, τουαλέτες και νιπτήρες·  δ) κατάλληλο φωτισμό, έτσι ώστε να εξασφαλίζεται η απρόσκοπτη διενέργεια των κτηνιατρικών επιθεωρήσεων που προβλέπει η παρούσα οδηγία·  ε) κατάλληλες εγκαταστάσεις που να επιτρέπουν τον εφοδιασμό του σταθμού ελέγχου με καθαρό νερό υπό πίεση, καθώς και κατάλληλο εξοπλισμό και υλικό για το καθάρισμα και την απολύμανση των εγκαταστάσεων και μέσων του σταθμού·  στ) συστήματα για την απομάκρυνση ή την επεξεργασία των υγρών αποβλήτων, κοπριάς, υπολειμμάτων τροφών και σκουπιδιών, που να πληρούν τους όρους υγιεινής και να προστατεύουν την υγεία των ζώων·  ζ) ένα χώρο ειδικά διαρρυθμισμένο για το καθάρισμα και την απολύμανση των οχημάτων και των εμπορευματοκιβωτίων, ή πρόσβαση σε ειδικό σταθμό καθαρίσματος και απολύμανσης μέσων μεταφοράς.  3. Ο εξοπλισμός και οι εγκαταστάσεις που αναφέρονται στο σημείο 1 στοιχείο γ) και στο σημείο 2 θα πρέπει να μπορούν να καθαρίζονται και να απολυμαίνονται εύκολα και να έχουν κατάλληλο σύστημα αποχέτευσης.  ΚΕΦΑΛΑΙΟ ΙΙ  1. Οι μεθοριακοί σταθμοί ελέγχου λειτουργούν υπό την ευθύνη ενός επίσημου κτηνιάτρου.  2. Ο επίσημος κτηνίατρος μπορεί να βοηθείται στην άσκηση καθαρά πρακτικών καθηκόντων από βοηθούς που είναι ειδικά εκπαιδευμένοι για το σκοπό αυτό.  3. Το προσωπικό πρέπει να φοράει ιδιαίτερα καθαρά ενδύματα και υποδήματα και να τηρεί τους κανόνες υγιεινής.  4. Οι μεθοριακοί σταθμοί ελέγχου και ο εξοπλισμός τους πρέπει να καθαρίζονται και να απολυμαίνονται σύμφωνα με τις οδηγίες του επίσημου κτηνιάτρου, έτσι ώστε οι συνθήκες υγιεινής και καθαριότητας του σταθμού να είναι οι κατάλληλες για την υποδοχή του κάθε φορτίου ζώων.  5. Τα ζώα πρέπει να γίνονται δεκτά στους μεθοριακούς σταθμούς ελέγχου, σύμφωνα με όσα οι σχετικές οδηγίες του επίσημου κτηνιάτρου ορίζουν και να υποβάλλονται αμέσως σε υγειονομικό έλεγχο.  6. Στην περίπτωση που το θεωρήσει απαραίτητο ο επίσημος κτηνίατρος, τα ζώα πρέπει να δένονται, να αναπαύονται, να τους δίνεται τροφή και νερό.  7. Τα επιβλαβή ζώα, όπως π.χ. τα τρωκτικά, πρέπει να καταστρέφονται συστηματικά. 8. Για τη διενέργεια του υγειονομικού ελέγχου (έλεγχος εισαγωγής) που αναφέρεται στο άρθρο 12 παράγραφος 1 της οδηγίας 72/462/ΕΟΚ, ο επίσημος κτηνίατρος πρέπει να ενημερώνεται συστηματικά από την αρμόδια αρχή για τα εξής:  α) για τον ισχύοντα κάθε φορά κατάλογο τρίτων χωρών και τμημάτων τρίτων χωρών από τις οποίες τα κράτη μέλη επιτρέπουν να εισαχθούν βοοειδή και χοιροειδή·  β) για τις σχετικές αποφάσεις της Επιτροπής, συμπεριλαμβανομένων των προτύπων υγειονομικών πιστοποιητικών, που ισχύουν για κάθε τρίτη χώρα που αναφέρεται στον προαναφερθέντα κατάλογο.  9. Ένα αντίγραφο του υγειονομικού πιστοποιητικού που συνοδεύει κάθε φορτίο ζώων, καθώς και η ημερομηνία και το αποτέλεσμα του υγειονομικού ελέγχου, πρέπει να διατηρείται από την αρμόδια αρχή για διάστημα 12 μηνών τουλάχιστον. Εάν το παραπάνω αντίγραφο δεν είναι διαθέσιμο, συντάσσεται μία έκθεση με βάση τα στοιχεία που αναφέρονται στο πρότυπο υγειονομικό πιστοποιητικό, η οποία διατηρείται επίσης 12 μήνες και περιλαμβάνει, τουλάχιστον, τα παρακάτω:  i) τον αριθμό των ζώων που υποβλήθηκαν σε κάθε έλεγχο ανάλογα με το είδος, το φύλο και την προβλεπόμενη χρησιμοποίησή τους·  ii) την προέλευση και τον προορισμό των ζώων μαζί με τα ονόματα και τις διευθύνσεις του αποστολέα και του παραλήπτη·  iii) το αποτέλεσμα του υγειονομικού ελέγχου που διενεργήθηκε σε κάθε φορτίο βοοειδών ή χοιροειδών καθώς και στοιχεία από το υγειονομικό πιστοποιητικό που το συνόδευε, όπως ο αριθμός του, η ημερομηνία έκδοσής του και η αρχή που το εξέδωσε.